ΧΑΙΡΕΤΙΣΜΟΣ ΠΡΟΕΔΡΟΥ ΕΠΙΤΡΟΠΗΣ ΙΣΟΤΗΤΑΣ ΤΩΝ ΦΥΛΩΝ ΣΤΗΝ ΑΠΑΣΧΟΛΗΣΗ ΚΑΙ ΕΠΑΓΓΕΛΜΑΤΙΚΗ ΕΚΠΑΙΔΕΥΣΗ ΛΟΥΙΖΑΣ ΖΑΝΝΕΤΟΥ 6/2/2021

Έντιμη Κυρία Υπουργέ Εργασίας Πρόνοιας και Κοινωνικών Ασφαλίσεων

Αγαπητά Μέλη της Επιτροπής

Εκπρόσωποι της εταιρείας IMR

 Δημοσιογράφοι και εκπρόσωποι των ΜΜΕ

Σας καλωσορίζω στη σημερινή δημοσιογραφική διάσκεψη στην οποία θα παρουσιαστεί η πεμπτουσία των αποτελεσμάτων έρευνας που ανέθεσε η Επιτροπή Ισότητας των Φύλων στην Απασχόληση και Επαγγελματική Εκπαίδευση, στην εταιρεία IMR του Πανεπιστημίου Λευκωσίας, με θέμα τη θέση της γυναίκας στην αγορά εργασίας στην Κύπρο, τις έμφυλες ανισότητες, αλλά και τις αντιλήψεις και στερεότυπα που αναπαράγονται και τα οποία διαιωνίζουν τις διακρίσεις.

Αναντίλεκτα η ισότητα δεν κατοχυρώνεται μόνο μέσα από τους νόμους. Χρειάζεται ενημέρωση και ευαισθητοποίηση των εργαζομένων ώστε να γνωρίζουν τα δικαιώματα τους και παράλληλα να αισθάνονται ότι η πολιτεία τους παρέχει τους μηχανισμούς αλλά και τη στήριξη για να καταγγέλλουν συμπεριφορές και ενέργειες που δεν αρμόζουν στον κόσμο της εργασίας. Χρειάζεται εκπαίδευση και των εργοδοτών για να αποτρέπουν και να μη κάνουν ανεκτές και ή να αντιμετωπίζουν επαρκώς τέτοιες συμπεριφορές. Χρειάζεται γενικά αλλαγή κουλτούρας και στάσης ενάντια στα στερεότυπα και στα θέματα ισότητας.

Αξιοποιώντας την παρουσία των εκπροσώπων των Μέσω Μαζικής Επικοινωνίας, θέλω να επισημάνω πως η Επιτροπή έχει θεσμοθετηθεί με βάση τον Περί Ίσης Μεταχείρισης Ανδρών και Γυναικών στην Απασχόληση και στην Επαγγελματική Εκπαίδευση Νόμο του 2002 (205(I)/2002) που αποτελεί σημαντική εναρμονιστική νομοθεσία για την αντιμετώπιση των διακρίσεων και την εμπέδωση της αρχής της ισότητας των φύλων σε όλες τις εκφάνσεις της εργασιακής ζωής.

Σημαντικό πλεονέκτημα αποτελεί το γεγονός ότι την Επιτροπή απαρτίζουν εκπρόσωποι των Κοινωνικών Εταίρων, Κυβέρνηση, συντεχνίες και εργοδότες, γεγονός που συμβάλει στη λήψη αποφάσεων αλλά και στη διενέργεια δράσεων με τη μεγαλύτερη δυνατή συναίνεση και απήχηση.

Η Επιτροπή

* Συμβουλεύει αναφορικά με τον καθορισμό ή την αναθεώρηση της εθνικής πολιτικής στα θέματα ίσης μεταχείρισης αντρών και γυναικών στην εργασία και επαγγελματική εκπαίδευση ·
* Διατυπώνει συστάσεις για την εισαγωγή ή αναθεώρηση σχετικής νομοθεσίας·
* παρακολουθεί την εφαρμογή του Νόμου·
* εισηγείται την εισαγωγή μέτρων και την εφαρμογή προγραμμάτων για προώθηση της ισότητας των φύλων·
* προωθεί τη διεξαγωγή μελετών και ερευνών, συλλογής στατιστικών στοιχείων.
* υποβάλλει στην Υπουργό τα πορίσματα των μελετών και ερευνών της και τις εισηγήσεις που στηρίζονται στα πορίσματα αυτά·
* παρέχει χωρίς οικονομική επιβάρυνση, συμβουλές για θέματα ισότητας των φύλων ·
* συντάσσει και υποβάλλει στην Υπουργό ετήσια έκθεση των δραστηριοτήτων της
* αυτεπάγγελτα υποβάλλει ή δέχεται παράπονα τα οποία διαβιβάζει στον Αρχιεπιθεωρητή για διερεύνηση και ενημερώνεται για την πορεία τους.

Η Επιτροπή μας βρίσκεται σε ετοιμότητα να συμβουλέψει, να δεχτεί καταγγελίες από θύματα έμφυλων διακρίσεων, παρενόχλησης, σεξουαλικής παρενόχλησης, θέματα μητρότητας και να προσφέρει σε αυτά νομική αρωγή για να αποταθούν στη δικαιοσύνη.

Άλλες προκλήσεις που έχουμε να αντιμετωπίσουμε είναι:

- Η μισθολογική διαφορά μεταξύ ανδρών και γυναικών

- Ο επαγγελματικός διαχωρισμός

- Οι διακρίσεις εις βάρος των εγκύων

- Το ποσοστό απασχόλησης για τις μητέρες και το μειωμένο ωράριο των γυναικών για να μπορέσουν να συνδυάσουν οικογένεια και εργασία

- Η υποεκπροσώπηση των γυναικών σε κέντρα λήψης αποφάσεων και σε ψηλές θέσεις

- Η προσωρινή απασχόληση καθώς και η ανεργία μεγάλης διάρκειας που είναι πιο διαδεδομένη μεταξύ των γυναικών

 Η συνεργασία της Επιτροπής με εταιρείες που διεξάγουν έρευνες αναδεικνύει τη σημασία που αποδίδουμε στις τρέχουσες ανησυχίες των πολιτών και τις αντιλήψεις που έχουν για μείζονα ζητήματα, που εμπίπτουν στις αρμοδιότητες μας. Τα αποτελέσματα της έρευνας θα μας δώσουν τροφή για προβληματισμό, σκέψη και αναζήτηση τρόπων αντιμετώπισης και χειρισμού των ευρημάτων, προσαρμογή των δράσεων και των ενεργειών μας με βάση τις πραγματικές ανάγκες.

Ευχαριστώ την έντιμη Υπουργό για τη στήριξη και διαρκή συνεργασία.

Ευχαριστώ όλους για την παρουσία σας και τη θετική ανταπόκριση στην πρόσκληση μας